**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 12.09.2023 ora 08.00 – 13.09.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 13.09.2023, ora 08.00**

**RÂURI:**

**Debitele au fost în general staționare,** exceptând cursul superior al Prutului, unde au fost în ușoară scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mici (sub 30%) pe râurile din bazinele hidrografice: Bârlad, Tazlău, Jijia, pe unele râuri mici din bazinul inferior al Jiului, pe unii afluenţi din bazinul inferior al Oltului, din bazinul superior al Argeșului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general relativ staționare.**

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 12 – 13.09.2023 a fost în scădere, având valoarea de 3500 m3/s,** sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia – Călărași și în creștere pe sectorul Cernavodă – Tulcea.

**Debitul la intrarea în țară (secțiunea Baziaș) va fi în scădere (3300 m3/s).**

În aval de Porțile de Fier debitele vor fi în scădere pe sectorul Gruia – Galaţi şi în creştere pe sectorul Isaccea – Tulcea.

**2.** **Situaţia meteorologică în intervalul 12.09.2023, ora 08.00 – 13.09.2023, ora 08.00**

**În ţara,** Valorile termice diurne au continuat să crească față de ziua precedentă și în mare parte din țară s-au situat în medie cu 4...8 grade peste mediile climatologice, astfel că în regiunile vestice, nord-vestice și în cele sudice vremea a devenit călduroasă. Cerul a fost mai mult senin, dar a avut înnorări temporare după-amiaza la munte. Local în Carpații Orientali și izolat în Munții Apuseni și Carpații Meridionali s-au semnalat averse și descărcări electrice, iar în zona montană a județelor Harghita, Covasna, Bacău și Suceava, din date radar, punctiform, s-au înregistrat cantități de apă însemnate. Vântul a suflat slab și moderat. Temperaturile maxime s-au încadrat între 24 de grade la Mangalia și Constanța și 34 de grade la Bechet și Calafat, iar la ora 6 se înregistrau valori termice cuprinse între 7 grade la Miercurea Ciuc și 23 de grade la Dumbrăvița de Codru și Oravița. La începutul intervalului și noaptea, cu totul izolat, s-a format ceață.

*OBSERVAȚIE - de ieri dimineața de la ora 6 au fost în vigoare 6 mesaje pentru fenomene meteorologice periculoase imediate.*

**La Bucureşti,** valorile termice diurne au continuat să crească față de ziua anterioară și au caracterizat o vreme călduroasă, cu o maximă de 31 de grade la Afumați și 32 de grade la Filaret și Băneasa. Cerul a fost senin, iar vântul a suflat în general slab. La ora 6 temperatura aerului avea valori de 13 grade în Băneasa, 15 grade la Afumați și 16 grade la Filaret.

**3. Prognoza meteorologică în intervalul 13.09.2023, ora 08.00 – 14.09.2023, ora 08.00**

**În ţara,** vremea va fi călduroasă în cea mai mare parte a țării, astfel că se vor înregistra temperaturi maxime de la 24...26 de grade pe litoral, până în jurul a 34 de grade în Lunca Dunării. Cerul va fi variabil, mai mult senin în prima parte a zilei și noaptea în sud-est, dar cu înnorări temporare, averse și descărcări electrice, după-amiaza pe spații mici în zona montană în special a Carpaților Orientali, iar noaptea izolat în vestul și nord-vestul teritoriului. Vântul va sufla slab și moderat, temporar cu ușoare intensificări în sud-est. Minimele termice se vor situa între 7...8 grade în estul Transilvaniei și 20 de grade pe litoral și în Dealurile de Vest. La începutul intervalului, în depresiuni și pe văi, izolat vor mai fi condiții de ceață.

**La Bucureşti,** vremea se va menține călduroasă. Cerul va fi variabil, mai mult senin în prima parte a zilei și noaptea, iar vântul va sufla slab până la moderat. Temperatura maximă va fi de 32...34 de grade, iar cea minimă de 13...16 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 11.09.2023, **la staţia cu indicativul CJ-3.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

**A.B.A. Prut-Bârlad**

Județul Vaslui

Se mențin prevederile „Planului de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Solești.

Judetul Iasi

Se mentine situatia de restrictii in alimentarea cu apa pentru piscicultura la folosintele:

 S.C. PISCICOLA S.RL. Iasi, S.C. Noralex S.A. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei II de aplicare a restrictiilor.

**DIRECȚIA COMUNICARE**